Imtella' Diċembru 2, 2021 - Aġġornata 2 Ta' Diċembru, 2021 8:21am Rapport: Tony Dimech Times of Malta Times of Malta għandha ritratt tal-vġili li nżammet mill-istudenti ta' Oxford High School f'Michigan wara l-isparatura li seħħet. Rapport ieħor jikkwota dokument mill-Qorti fl-Italja fejn jgħid li għandhom jeħilsu mill-persuna li fetħet ħalqa dwar iċ-ċirku ta' traffikar tad-droga kokaina u kannabis li fiha hemm involuti Malta u l-Italja. Jingħad lid-droga kienet tasal Malta u tinħeba f'ħanut f'Attard. Rapport ieħor jispjega li l-Organizzazzjonijiet tal-Knisja qed isejħu biex fil-parlament jingħata vot ħieles biex il-parlamentari jivvutaw skont il-kuxjenza fil-liġi tal-kannabis u mhux kif irid il-Partit wara li l-Gvern injora s-suġġeriment kollha li sarulu u għadda l-abbozz minn stadju ta' kumitat b'għaġla kbira. The Malta Independent Il-Malta Independent għandha ritratt tal-lava li tinsab ħierġa mill-vulkan fuq il-Gżira ta' La Palma, fi Spanja. Il-vulkan ser iwassal għal aktar evakwazzjoni ta' nies li jgħixu fil-viċinanzi. Rapport ieħor jgħid li l-infezzjonijiet tal-Covid-19 fl-iskejjel jinsab f'rata normali u ma hemm ebda bżonn li jiżdiedu r-restrizzjonijiet għallanqas għalissa. Dan qalitu l-Ministru tal-Edukazzjoni Justyne Caruana. Rapport ieħor jitratta d-deċiżjoni tal-Qorti Kostituzzjonali dwar il-każ ta' Yorgen Fenech dwar skur ta' drittijiet fundamentali. U rapport ieħor jgħid li l-Partit Nazzjonalista preżenta Privat Member Bill fil-Parlament ħalli tinbidel il-kompożizzjoni tal-Kumitat għall-Istandards fil-Ħajja Pubblika biex eks parlamentari jitpoġġew taħt skrutinju. l-orizzont l-orizzont permezz ta' ritratt ta' immigranti tgħid li l-immigrazzjoni tinsab fuq l-aġenda taż-żjara tal-Papa li tibda llum f'Ċipru u l-Greċja. Rapport ieħor jispjega li l-pandemija ma naffritx l-investiment fil-propjetà. Jingħad li fi 22 xahar saru 29,000 konvenju u 37,500 kuntratt. It-tielet artiklu jitratta storja ta' tfajla li talbet persuna b'diżabilità 50 ewro biex tagħmillu l-messaġġi fid-dar tiegħu. L-istorja spiċċat bil-persuna b'diżabilità tkun aggredit mit-tfajla stess. In-Nazzjon In-Nazzjon permezz ta' ritratt tal-konferenza tal-aħbarijiet indirizzata mill-Kap tal-Oppożizzjoni Bernard Grech jngħad li l-Oppożizzjoni resqet abbozz ta' liġi li jemenda l-Att dwar l-Istandards fil-Ħajja Pubblika. Jingħad li dan sar biex tissaħħaħ id-demokrazija. Rapport ieħor jispjega li l-Caritas, il-Fondazzjoni OASI, is-Segretarjat għall-Edukazzjoni Nisranija u l-Assoċjazzjoni tal-Iskejjel tal-Knisja esprimew diżappunt qawwi għall-attitudni tal-Gvern waqt id-diskussjoni dwar il-liġi tal-kannabis. Huma qed jagħmlu sejħa biex il-parlamentari jkunu jistgħu jivvutaw kif jixtiequ huma. Anke l-Oppożizzjoni Nazzjonalista kritikat lill-Gvern li injora kull proposta mressqa fl-istadju ta' kumitat dwar il-liġi tal-kannabis.